পহেলগাম হামলার আগে আরও তিন জায়গায় রেইকি করে জঙ্গিরা

ওয়েবডেস্ক: পহেলগাম হামলার (Pahalgam Terror Attack) আগে আরও তিন জায়গা ঘুরে দেখেছিল জঙ্গিরা। ২২ এপ্রিল পহেলগাম হামলা হয়। জঙ্গিরা বৈসারণ উপত্যকায় (Baisaran Valley) পৌঁছে গিয়েছিল ১৫ এপ্রিল। পহেলগাম হামলার তদন্তে গোয়েন্দাদের হাতে এই তথ্য উঠে এসেছে। জঙ্গিদের সাহায্য করার সঙ্গে যুক্ত এক স্থানীয়কে জিজ্ঞাসাবাদ করে এই তথ্য জানা গিয়েছে। আরু ভ্যালি (Aru Valle), স্থানীয় বিনোদন পার্ক (Amusement Park), বেতাব ভ্যালিও (Betab Valley) জঙ্গিদের নজরদারিতে ছিল।

পহেলগাম হামলায় অন্তত চার স্থানীয় ওভার গ্রাউন্ড ওয়ার্কারস গুরুত্বপূর্ণ ভূমিকা পালন করে। যারা জঙ্গিদের থাকার জায়গা সহ বিভিন্নভাবে সাহায্য করেছিল। হামলার আগে তিনটি স্যাটেলাইট ফোনের ব্যবহার করা হয়। দুটি ডিভাইসের সিগন্যাল সফলভাবে চিহ্নিত করা গিয়েছে। এনআইএ ও গোয়েন্দারা ওই ঘটনায় অন্তত ২৫০০ জনকে জিজ্ঞাসাবাদ করেছে। ১৮৬ জনকে হেফাজতে নেওয়া হয়েছে।

আরও পড়ুন: পহেলগাম হামলার পরে হাফিজ সইদের নিরাপত্তা বাড়াল পাকিস্তান

ওই হামলার পর জম্মু ও কাশ্মীর জুড়ে জোরদার অভিযান চলছে। ইতিমধ্যে বিভিন্ন নিষিদ্ধ সংগঠনের সঙ্গে জড়িতদের বিরুদ্ধে ব্যবস্থা নেওয়া হয়েছে। তল্লাশি চলেছে। হুরিয়ত কনফারেন্স, জামাতে ইসলামি সংগঠনের সঙ্গে জড়িতদের বিরুদ্ধে তল্লাশি হয়েছে। কুপওয়াড়া, হ্যান্ডওয়াড়া, অনন্তনাগ, ট্রাল, পুলওয়ামা, সোপোর, বারামুলা, বন্দিপোরায় অভিযান চালানো হয়েছে।